b'\n_START_ARTICLE_\nPsichoz\xc4\x97\n_START_PARAGRAPH_\nPsichoz\xc4\x97 yra bendras psichiatrijoje naudojamas terminas apib\xc5\xabdinti psichinei b\xc5\xabsenai, kai asmuo i\xc5\xa1kreiptai suvokia, praranda racional\xc5\xb3 ry\xc5\xa1\xc4\xaf su realybe._NEWLINE_Psichoz\xc4\x97s atveju gali pasireik\xc5\xa1ti \xc4\xafvair\xc5\xabs asmenyb\xc4\x97s, min\xc4\x8di\xc5\xb3 bei elgesio pakitimai: iliuzijos ir klaidingi \xc4\xafsitikinimai, kurie paremti tvirtais, bet i\xc5\xa1 i\xc5\xa1kreipto suvokimo atsirandan\xc4\x8diais argumentais, (pvz., paranoja); haliucinacijos, sutrikusi m\xc4\x85stymo funkcija; da\xc5\xbenai nesugeb\xc4\x97jimas suvokti savo elgesio ir min\xc4\x8di\xc5\xb3 keistumo ir nepagr\xc4\xafstumo, bendravimo bei kasdienin\xc4\x97s veiklos atlikimo sunkumai._NEWLINE_Psichoz\xc4\x97s reakcij\xc4\x85 gali sukelti \xc4\xafvair\xc5\xabs tiek fiziologiniai, tiek funkciniai veiksniai, d\xc4\x97l ko psichoz\xc4\x97 paprastai laikoma fiziologin\xc4\x99 lig\xc4\x85 indikuojan\xc4\x8dio kar\xc5\xa1\xc4\x8diavimo atitikmeniu psichin\xc4\x97s ligos atveju._NEWLINE_Daugumai \xc5\xbemoni\xc5\xb3 gyvenimuose pasitaiko pana\xc5\xa1i\xc5\xb3 realyb\xc4\x97s i\xc5\xa1kraipymo epizod\xc5\xb3, tod\xc4\x97l vienas i\xc5\xa1 paplitusi\xc5\xb3 mokslini\xc5\xb3 po\xc5\xbei\xc5\xabri\xc5\xb3 yra, kad psichoz\xc4\x97 n\xc4\x97ra normalaus \xc5\xbemogaus s\xc4\x85moningumo nukrypimas, o tik jo dalis, susidarius ypatingai intensyvioms ar sunkioms gyvenimo aplinkyb\xc4\x97ms, kuriuo atveju psichoz\xc4\x97 grei\xc4\x8diausiai n\xc4\x97ra psichin\xc4\x97s ligos simptomas (\xc5\xber. schizotipija).\n_START_SECTION_\nKlasifikacija\n_START_PARAGRAPH_\nPagal DSM klasifikacij\xc4\x85, psichoz\xc4\x97 gali b\xc5\xabti psichin\xc4\x97s ligos ar sutrikimo simptomas, bet n\xc4\x97ra psichinis sutrikimas pati savaime. Pvz., psichoz\xc4\x99 gali patirti tiek \xc5\xa1izofrenija sergantys \xc5\xbemon\xc4\x97s, tiek narkotik\xc5\xb3 vartojim\xc4\x85 nutrauk\xc4\x99 asmenys, tiek asmenys, nesergantys psichine liga, tik d\xc4\x97l rimto \xc5\xa1alutinio vaist\xc5\xb3 poveikio ar padidinto streso. Vis\xc5\xb3 \xc5\xa1i\xc5\xb3 grupi\xc5\xb3 \xc5\xbemon\xc4\x97s gali tur\xc4\x97ti ilgus periodus be psichoz\xc4\x97s.\n_START_SECTION_\nPrie\xc5\xbeastys\n_START_PARAGRAPH_\nPsichoz\xc4\x97s prie\xc5\xbeastys skirstomos \xc4\xaf \xe2\x80\x9eorganines\xe2\x80\x9c (atsiradusias d\xc4\x97l fiziologini\xc5\xb3 pakitim\xc5\xb3 organizme) ir \xe2\x80\x9efunkcines\xe2\x80\x9c - visas likusias prie\xc5\xbeastis, kurios b\xc5\xabna psichologinio pob\xc5\xabd\xc5\xbeio (nerimas, depresija ir t. t.)\n_START_SECTION_\n\xe2\x80\x9eOrganin\xc4\x97s\xe2\x80\x9c prie\xc5\xbeastys\n_START_PARAGRAPH_\nPrie \xc5\xa1i\xc5\xb3 prie\xc5\xbeas\xc4\x8di\xc5\xb3 priskiriami \xc4\xafvair\xc5\xabs neurologiniai bei kiti sutrikimai ir ligos: smegen\xc5\xb3 auglys, demencija su Levi k\xc5\xabneliais, i\xc5\xa1s\xc4\x97tin\xc4\x97 skleroz\xc4\x97, sarkoidoz\xc4\x97, Laimo liga, sifilis, Alzhaimerio liga, Parkinsono liga, med\xc5\xbeiag\xc5\xb3 serume koncentracijos nukrypimai: hipokalcemija, hipernatremija, hiponatremija, hipokalemija, hipomagnezemija, hipermagnezemija, hiperkalcemija, hipofosfatemija; hipoglikemija; sistemin\xc4\x97 raudonoji vilklig\xc4\x97; AIDS; raupsai; maliarija; leukoencefalopatija brand\xc5\xbeiame am\xc5\xbeiuje; metachromatin\xc4\x97 leukodistrofija v\xc4\x97lyvame am\xc5\xbeiuje._NEWLINE_Psichoz\xc4\x97s epizodus gali sukelti ir gripas ar kiaulyt\xc4\x97.\n_START_SECTION_\nPsichoaktyvios med\xc5\xbeiagos\n_START_PARAGRAPH_\nPsichoz\xc4\x97 gali atsirasti d\xc4\x97l psichoaktyvi\xc5\xb3 med\xc5\xbeiag\xc5\xb3 vartojimo arba nutraukus reguliar\xc5\xb3 vartojim\xc4\x85. \xc5\xa0ioms med\xc5\xbeiagoms priskiriama: alkoholis, didel\xc4\x97mis doz\xc4\x97mis dekstrometorfanas, kai kurie antihistaminai; barbituratai, benzodiazepinai, atropinas, skopolaminas, paprastoji durnarop\xc4\x97, antidepresantai, antiepileptikai; vaistai, savo sud\xc4\x97tyje turintys fenilpropanolamino; narkotikai - kokainas, amfetaminas, haliucinogenai LSD, psilocibinas, meskalinas, MDMA, fenciklidinas (PCP)._NEWLINE_Kai kurie tyrimai parod\xc4\x97, kad marichuanos vartojimas paskatina psichoz\xc4\x99, nors laikoma, kad prie\xc5\xbeastinio ry\xc5\xa1io n\xc4\x97ra, ir kad vartojantys marichuan\xc4\x85 asmenys gali b\xc5\xabti link\xc4\x99 \xc4\xaf psichoz\xc4\x99 d\xc4\x97l kit\xc5\xb3 prie\xc5\xbeas\xc4\x8di\xc5\xb3.\n_START_SECTION_\nHaliucinacijos\n_START_PARAGRAPH_\nHaliucinacijos pasirei\xc5\xa1kia visuose jutimuose, gali b\xc5\xabti paprasti poj\xc5\xab\xc4\x8diai (\xc5\xa1viesos reg\xc4\x97jimas, spalvos, skonis, kvapas) arba sud\xc4\x97tingesn\xc4\x97s haliucinacijos, kaip kad gyv\xc5\xabn\xc5\xb3 ar \xc5\xbemoni\xc5\xb3 matymas ir bendravimas su jais, nesan\xc4\x8di\xc5\xb3 prisilietim\xc5\xb3 jautimas. Haliucinacijos n\xc4\x97ra tas pats, kas iliuzijos (pastarosios yra i\xc5\xa1kreiptas i\xc5\xa1orinio stimulo suvokimas, tuo tarpu haliucinacijos - poj\xc5\xab\xc4\x8diai, atsirandantys be i\xc5\xa1orinio stimulo)._NEWLINE_Da\xc5\xbeniausiai psichoz\xc4\x97je pasitaikan\xc4\x8dios haliucinacijos - garsin\xc4\x97s, kai asmuo gali gird\xc4\x97ti kalbant kitus asmenis (kai i\xc5\xa1 tikro tai nevyksta). Kaip beb\xc5\xabt\xc5\xb3, tyrimai parod\xc4\x97, kad bals\xc5\xb3 gird\xc4\x97jimas nerei\xc5\xa1kia, kad \xc5\xbemogui reikalinga psichiatro pagalba.\n_START_SECTION_\nKlaidingi \xc4\xafsitikinimai ir paranoja\n_START_PARAGRAPH_\nPsichoz\xc4\x97s atveju gali pasireik\xc5\xa1ti paranoja bei stipr\xc5\xabs klaidingi \xc4\xafsitikinimai. Vokie\xc4\x8di\xc5\xb3 psichiatras Karl Jaspers \xc5\xa1iuos po\xc5\xbeymius skirst\xc4\x97 \xc4\xaf pirminius ir antrinius. Prie pirmini\xc5\xb3 priskiriami klaidingi \xc4\xafsitikinimai, neturintys jokios suprantamos prie\xc5\xbeasties bei nesuvokiami normali\xc5\xb3 psichini\xc5\xb3 proces\xc5\xb3 aspektu; prie antrini\xc5\xb3 priskiriami \xc4\xafsitikinimai, kuri\xc5\xb3 atsiradim\xc4\x85 galima paai\xc5\xa1kinti asmen\xc4\xaf supan\xc4\x8diomis dabarties ir praeities aplinkyb\xc4\x97mis.\n_START_SECTION_\nM\xc4\x85stymo sutrikimai\n_START_PARAGRAPH_\nApie m\xc4\x85stymo sutrikimus daugiausiai sprend\xc5\xbeiama i\xc5\xa1 asmens kalbos ir ra\xc5\xa1ymo, laikant, kad sutrik\xc4\x99s m\xc4\x85stymas daro poveik\xc4\xaf \xc5\xbemogaus kalbinei rai\xc5\xa1kai. Tai gali pasireik\xc5\xa1ti \xc4\xaftemptu, nenuosekliu kalb\xc4\x97jimu, staigiu nukrypimu nuo temos, u\xc5\xbesiblokavusiomis mintimis ir kt.\n_START_SECTION_\n\xc4\xae\xc5\xbevalgos tr\xc5\xabkumas\n_START_PARAGRAPH_\nVienas pagrindini\xc5\xb3 psichoz\xc4\x97s po\xc5\xbeymi\xc5\xb3 yra nesugeb\xc4\x97jimas suvokti savo patirties ar elgesio ne\xc4\xafprastumo, nepagr\xc4\xafstumo. Net \xc5\xabmios psichoz\xc4\x97s atveju, \xc5\xbemon\xc4\x97s gali nesuvokti, kad j\xc5\xb3 \xc4\xafsitikinimai ar haliucinacijos neturi jokio realaus pagrindo. Kaip beb\xc5\xabt\xc5\xb3, \xc5\xa1is po\xc5\xbeymis (suvokimo lygis) varijuoja psichoz\xc4\x97s epizodo eigoje, taip pat priklausomai nuo asmens._NEWLINE_Anks\xc4\x8diau buvo laikoma, kad tokios \xc4\xaf\xc5\xbevalgos tr\xc5\xabkumas susij\xc4\x99s su kognityvine disfunkcija ar vengimo strategijos pasirinkimu, ta\xc4\x8diau v\xc4\x97lesni tyrimai neaptiko jokio statistinio ry\xc5\xa1io.'